Okresná prokuratúra Bratislava I 
Kvetná 13, 820 05 Bratislava 2 	

Sp. zn. : 4 Pv 596/08/1101	Bratislava I, 7.8.2012
EEČ : 2-8-57-2012

U Z N E S E N I E

Trestná vec:	obvinený XXXXX 
Prečin:	Nevyplatenie mzdy a odstupného podľa § 214 odsek 2 písmeno a Trestného zákona číslo 300/2005 Zbierky zákonov v znení zákona číslo 218/2007 Zbierky zákonov

Rozhodol: 	prokurátor Okresnej prokuratúry Bratislava I
Podľa § 215 odsek 1 písmeno h Trestného poriadku s poukazom na § 86 písmeno c Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ako štatutárny orgán spoločnosti XXXXX s.r.o., XXXXX, Bratislava, nevyplatil zamestnankyni spoločnosti XXXXX za mesiac február 2008 mzdu vo výške 7.941.-Sk,

lebo zanikla trestnosť činu
Odôvodnenie:
Uznesením vyšetrovateľa Policajného zboru Oddelenia ekonomickej kriminality Odboru kriminálnej polície Okresného riaditeľstva Policajného zboru Bratislava I  číslo XXXXX bolo v zmysle § 206 odsek 1 Trestného poriadku vznesené obvinenie XXXXX za prečin nevyplatenia mzdy a odstupného podľa § 214 odsek 1, odsek 2 písmeno a) Trestného zákona v časti na tom skutkovom základe, že ako štatutárny orgán spoločnosti XXXXX s.r.o., XXXXX, Bratislava, nevyplatil zamestnankyni spoločnosti XXXXX za mesiac február 2008 mzdu vo výške 7.941.-Sk.

	
	Preskúmaním spisového materiálu na vec sa vzťahujúceho som zistil nasledovný skutkový stav :

	Obvinený XXXXX vypovedal, že nevie o žiadnom probléme s vyplatením mzdy pani Mlynárikovej a podľa jeho informácií jej výplata od spoločnosti došla na účet.

	Poškodená XXXXX uviedla, že výplatu za február 2008 nedostala, preto si ju pýtala od konateľa XXXXX v marci 2008 a následne zo spoločnosti odišla. Do apríla 2009 bola v Českej republike a po čase zistila, že výplata jej bola uhradená na účet, preto pokladá výplatu za celé obdobie, čo pracovala v spoločnosti XXXXX za vyplatenú v celej výške.

	Z listinných dôkazov vyplýva, že poškodenej XXXXX bola uhradená mzda za obdobie február 2008 v dvoch splátkach, a to dňa 20.2. 2008 formou zálohy ma mzdu v sume 2.000.-Sk (príjmový doklad číslo 79 z 20.2. 2008) a dňa 25.4. 2008 prevodom sumy 5.951.-Sk na účet poškodenej (výpis z účtu číslo XXXXX). Skutkový stav je nepriamo preukázaný aj pracovnou zmluvou, výplatnými lístkami, výpismi z účtu spoločnosti, dokladmi zo Sociálnej poisťovne.

	Podľa § 214 odsek 1, odsek 2 písmeno a) Trestného zákona sa prečinu nevyplatenia mzdy a odstupného dopustí ten, kto ako štatutárny orgán právnickej osoby alebo fyzická osoba, ktorá je zamestnávateľom, alebo ich prokurista nevyplatí svoju zamestnancovi mzdu, plat alebo inú odmenu za prácu, náhradu mzdy alebo odstupné, na ktorých vyplatenie má zamestnanec nárok, v deň ich splatnosti, hoci v tento deň mal peňažné prostriedky na ich výplatu, ktoré nevyhnutne nepotreboval na zabezpečenie činnosti právnickej osoby alebo činnosti zamestnávateľa, ktorý je fyzickou osobou, alebo vykoná opatrenia smerujúce k zmareniu vyplatenia týchto peňažných prostriedkov a činom spôsobí väčšiu škodu.

	Podľa § 125 odsek 1 Trestného zákona škodou malou sa rozumie škoda prevyšujúca sumu 266.-€. Väčšou škodou sa rozumie suma dosahujúca najmenej desaťnásobok takej sumy.

	Podľa § 86 písmeno c) 1 Trestného zákona trestnosť trestného činu zaniká vtedy, ak ide o trestný čin nevyplatenia mzdy a odstupného podľa § 214, ak trestný čin nemal trvalo nepriaznivé následky a páchateľ svoju povinnosť dodatočne splnil najneskôr do 60 dní od dokonania trestného činu.

	Podľa § 2 odsek 10 Trestného poriadku orgány činné v trestnom konaní postupujú tak, aby bol zistený skutkový stav veci, o ktorom nie sú dôvodné pochybnosti, a to v rozsahu nevyhnutnom na ich rozhodnutie.

	Podľa § 2 odsek 12 Trestného poriadku orgány činné v trestnom konaní a súd hodnotia dôkazy získané zákonným spôsobom podľa svojho vnútorného presvedčenia založeného na starostlivom uvážení všetkých okolností prípadu jednotlivo i v ich súhrne nezávisle od toho, či ich obstaral súd, orgány činné v trestnom konaní alebo niektorá zo strán.
	
	Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.

	Vyhodnotením uvedených dôkazov jednotlivo, aj v ich súhrne, pri starostlivom uvážení všetkých okolností prípadu a podľa svojho vnútorného presvedčenia som dospel k záveru, že  konaním obvineného XXXXX zanikla trestnosť  prečinu nevyplatenia mzdy a odstupného podľa § 214 odsek 1, odsek 2 písmeno a) Trestného zákona vo vzťahu k poškodenej XXXXX. Vykonaným vyšetrovaním bolo nesporne preukázané, že obvinený ako štatutárny orgán si svoju povinnosť vyplatiť zamestnankyni - poškodenej mzdu splnil, i keď neskoršie, a to v lehote do 60 dní, pričom takéto oneskorené vyplatenie mzdy nemalo negatívne následky v živote poškodenej, ktorá sa po odchode zo spoločnosti XXXXX s.r.o. zamestnala v Českej republike a skutočnosť, že jej na účet bola pripísaná výplata, zistila až s odstupom času.

	Na základe uvedených skutočností bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Bystrík Palovič
prokurátor